b'\n_START_ARTICLE_\nFestival narodnozabavne glasbe Vurberk\n_START_SECTION_\nIzvedba\n_START_PARAGRAPH_\nFestival poteka na dvori\xc5\xa1\xc4\x8du grada Vurberk, v primeru slabega vremena pa ga prestavijo v ve\xc4\x8dnamensko dvorano v bli\xc5\xbenje Star\xc5\xa1e. Na za\xc4\x8detku je festival potekal 25. junija ne glede na dan, nato je dolga leta potekal tretjo soboto v juniju, od leta 2017 naprej pa poteka tretji petek v juniju. Nastopajo\xc4\x8de ansamble izberejo izmed prijavljenih meseca maja na predizboru v Podnanosu. Vsak ansambel se predstavi z dvema novima lastnima skladbama. Na dan festivala izide zgo\xc5\xa1\xc4\x8denka Zalo\xc5\xbebe kaset in plo\xc5\xa1\xc4\x8d RTV Slovenija, na kateri je po ena skladba vsakega nastopajo\xc4\x8dega ansambla. Festival je v preteklosti posnela ekipa RTV Slovenija Regionalnega centra v Mariboru in ga nato predvajala dan pozneje v celoti na Televiziji Maribor, pozneje pa \xc5\xa1e enkrat v dveh delih tako na Televiziji Maribor kot tudi na prvem programu Televizije Slovenija. Leta 2017 je pri\xc5\xa1lo do menjave medijskega pokrovitelja. Festival sta tako posnela radio in televizija Veseljak.\n_START_SECTION_\nVoditelji\n_START_PARAGRAPH_\nV 26-letni zgodovini festivala se je na odru zvrstilo le 7 razli\xc4\x8dnih voditeljev. Kar 23 jih je vodil Janez Toplak, \xc4\x8dlan organizatorjev, to je Turisti\xc4\x8dnega dru\xc5\xa1tva Vurberk. 2. festival leta 1993 je vodil v paru z Danico Godec, kar 22 pa v paru z znano radijsko napovedovalko Ido Ba\xc5\xa1. Jubilejni 10. festival leta 2001 je vodila pevka Natalija Verboten, 24. festival leta 2015 pa \xc4\x8dlan Ansambla Novi spomini Jo\xc5\xbee Mikec. Od 26. festivala leta 2017 ga vodita Maja Oderlap in Klemen Bunderla.'